สรุปภาวะตลาดต่างประเทศ ประจำวันที่ 20 ก.ค. 2563
สรุปภาวะตลาดต่างประเทศ ประจำวันที่ 20 ก.ค. 2563
21 ก.ค. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (20 ก.ค.) ขานรับรายงานที่ว่า วัคซีนซึ่งบริษัทแอสตร้าเซนเนก้า (AstraZeneca) พัฒนาร่วมกับมหาวิทยาลัยออกซ์ฟอร์ดนั้น สามารถสร้างภูมิต้านทานเชื้อไวรัสโควิด-19 ขณะที่ดัชนี Nasdaq ปิดทำนิวไฮ โดยได้แรงหนุนจากคำสั่งซื้อหุ้นกลุ่มเทคโนโลยี อย่างไรก็ดี ดัชนีดาวโจนส์ปิดบวกเพียงเล็กน้อย เนื่องจากการร่วงลงของหุ้นกลุ่มอุตสาหกรรมได้สกัดแรงบวกในตลาด
ดัชนีเฉลี่ยอุตสาหกรรมดาวโจนส์ปิดที่ 26,680.87 จุด เพิ่มขึ้น 8.92 จุด หรือ +0.03% ขณะที่ดัชนี S&amp;P500 ปิดที่ 3,251.84 จุด เพิ่มขึ้น 27.11 จุด หรือ +0.84% ส่วนดัชนี Nasdaq ปิดที่ 10,767.09 จุด เพิ่มขึ้น 263.90 จุด หรือ +2.51%
 
ตลาดหุ้นยุโรปปิดปรับตัวขึ้นเมื่อคืนนี้ (20 ก.ค.) โดยได้แรงหนุนจากข่าวความคืบหน้าเกี่ยวกับการพัฒนาวัคซีนต้านไวรัสโควิด-19 และหลังจากมีแนวโน้มว่า ผู้นำสหภาพยุโรป (อียู) ใกล้บรรลุข้อตกลงเกี่ยวกับการจัดตั้งกองทุนฟื้นฟูเพื่อกระตุ้นเศรษฐกิจยูโรโซนที่ได้รับผลกระทบจากโรคระบาด
ดัชนี Stoxx Europe 600 บวก 0.75% ปิดที่ 375.51 จุด
ดัชนี DAX ตลาดหุ้นเยอรมนีปิดที่ 13,046.92 จุด เพิ่มขึ้น 127.31 จุด หรือ +0.99% และดัชนี CAC-40 ตลาดหุ้นฝรั่งเศสปิดที่ 5,093.18 จุด เพิ่มขึ้น 23.76 จุด หรือ +0.47% แต่ดัชนี FTSE 100 ตลาดหุ้นลอนดอนปิดที่ 6,261.52 จุด ลดลง 28.78 จุด หรือ -0.46%
 
ตลาดหุ้นลอนดอนปิดปรับตัวลงเมื่อคืนนี้ (20 ก.ค.) โดยถูกกดดันจากหุ้นกลุ่มพลังงานที่ร่วงลงตามราคาน้ำมัน แต่หุ้นแอสตร้าเซนเนกา ปรับตัวขึ้นขานรับข่าวความคืบหน้าในการพัฒนาวัคซีนต้านโรคโควิด-19
ดัชนี FTSE 100 ตลาดหุ้นลอนดอนปิดที่ 6,261.52 จุด ลดลง 28.78 จุด หรือ -0.46%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (20 ก.ค.) ขานรับความคืบหน้าเกี่ยวกับการทดลองวัคซีนต้านไวรัสโควิด-19 ซึ่งบริษัทแอสตร้าเซนเนก้า (AstraZeneca) พัฒนาร่วมกับมหาวิทยาลัยออกซ์ฟอร์ด โดยข่าวดังกล่าวช่วยให้นักลงทุนคลายความกังวลเกี่ยวกับผลกระทบทางเศรษฐกิจที่เกิดจากการแพร่ระบาดของไวรัสโควิด-19
สัญญาน้ำมันดิบ WTI ส่งมอบเดือนส.ค. เพิ่มขึ้น 22 เซนต์ หรือ 0.5% ปิดที่ 40.81 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 14 เซนต์ หรือ 0.3% ปิดที่ 43.28 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (20 ก.ค.) เนื่องจากนักลงทุนยังคงเข้าซื้อทองคำในฐานะสินทรัพย์ปลอดภัย ท่ามกลางความไม่แน่นอนเกี่ยวกับแนวโน้มเศรษฐกิจโลก อันเนื่องมาจากจำนวนผู้ติดเชื้อโควิด-19 ที่พุ่งขึ้นอย่างต่อเนื่อง นอกจากนี้ การอ่อนค่าของสกุลเงินดอลลาร์ยังเป็นอีกปัจจัยที่ช่วยหนุนแรงซื้อทองคำ
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 7.4 ดอลลาร์ หรือ 0.41% ปิดที่ 1,817.4 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 42.8 เซนต์ หรือ 2.17% ปิดที่ 20.192 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 8.3 ดอลลาร์ หรือ 0.98% ปิดที่ 857.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 37.70 ดอลลาร์ หรือ 1.8% ปิดที่ 2,109.40 ดอลลาร์/ออนซ์
 
ยูโรแข็งค่าเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (20 ก.ค.) ขานรับความหวังที่ว่า ที่ประชุมผู้นำสหภาพยุโรป (EU) จะสามารถจัดตั้งกองทุนฟื้นฟู เพื่อช่วยเยียวยาเศรษฐกิจ EU จากผลกระทบของการแพร่ระบาดของโควิด-19
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1441 ดอลลาร์ จากระดับ 1.1436 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2662 ดอลลาร์ จากระดับ 1.2565 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7011 ดอลลาร์สหรัฐ จากระดับ 0.7000 ดอลลาร์สหรัฐ
ดอลลาร์แข็งค่าเมื่อเทียบกับเงินเยน ที่ระดับ 107.29 เยน จากระดับ 106.95 เยน และแข็งค่าเมื่อเทียบกับฟรังก์สวิส ที่ระดับ 0.9394 ฟรังก์ จากระดับ 0.9382 ฟรังก์ แต่เมื่อเทียบกับดอลลาร์แคนาดา ดอลลาร์สหรัฐอ่อนค่าลงแตะที่ระดับ 1.3534 ดอลลาร์แคนาดา จากระดับ 1.3576 ดอลลาร์แคนาดา